Lis Blong Ol Japta
© 2014 Watch Tower Bible and Tract Society of Pennsylvania.
PEJ 3-7
Ol Man Oli Traehad Blong Winim Ded 10
!Ded i No En Blong Evri Samting! 12
Kwestin Blong Olgeta We Oli Ridim Magasin Ya . . . ?From Wanem God i Letem Man i Spolem Narafala? 15
!GUD NIUS WE I KAMAOT LONG GOD!—?God i Letem Fasin Nogud i Stap Blong Wanem?
Yu save faenem ansa blong kwestin ya long japta 8 blong buklet ya.
(Yu luk long OL BUK)
STORI BLONG FRAN PEJ
Wan handred yia bifo, plante yangfala man oli lego hom blong olgeta blong go faet. Oli glad tumas blong faet from kantri blong olgeta. Wan soldia blong Amerika i talem se: “Mi mi glad tumas. Mi wantem luk ol gudfala samting we bambae oli hapen.”
Be i no longtaem biaen, oli no moa glad. I no gat man i save se ol bigfala ami ya bambae oli faet plante yia long ol sofmad blong Beljiom mo Franis. Long taem ya, plante man oli singaot faet ya se “Bigfala Faet.” Tede, yumi talem se Wol Wo Wan.
Wol Wo Wan i wan bigfala faet from we i kilim i ded plante man wantaem. Sam man oli ting se samwe long 10 milian man oli ded, mo 20 milian man oli kasem kil. Mo faet ya i kamaot from bigfala mastik blong ol lida blong politik long Yurop. Olgeta oli no naf blong stopem ol raorao blong olgeta, ale i kam wan bigfala faet. Samting we i moa nogud, hemia se “Bigfala Faet” ya i jenisim wol. Mo ol man oli stap harem nogud yet from jenis ya.
Wol Wo Wan i kamaot from we ol lida blong Yurop oli no tingting gud. Taem faet i no stat yet, ol lida ya oli mekem ol desisen, be oli no luksave se bigfala trabol bambae i kamaot biaen. Oli olsem man we i wokbaot long slip blong hem, ale i foldaon mo i kasem kil.
Olgeta bigfala politik paoa long Yurop oli mekem wan faet, sam wik afta we wan man i kilim i ded prins blong Ostria. Sam dei afta long faet, wan man i askem long hedgavman blong Jemani se: “?From wanem faet ya i kamaot?” Haeman ya i ansa se: “Yumi no save.”
Ol lida ya oli no luksave trabol we bambae i kamaot. Be ol soldia we oli stap faet, oli kasem save samting we i stap hapen. Oli luksave se ol lida blong politik, blong jos, mo blong ami, oli giaman long olgeta. ?Oli giaman olsem wanem?
Ol lida blong politik oli promes se faet ya bambae i mekem laef long wol i kam moa gud. Hedgavman blong Jemani i talem se: “Yumi stap faet blong yumi save wok long pis, mo blong holem kastom blong yumi, mo blong kalja blong yumi i no lus.” Mo Presiden blong Amerika, Woodrow Wilson, i talem se faet ya bambae i “mekem ol man long wol oli jusum gavman blong olgeta.” Mo long Inglan, ol man oli ting se “faet ya i blong finisim faet.” Be olgeta evriwan oli rong.
Ol lida blong jos oli sapotem faet ya. Wan buk (The Columbia History of the World) i talem se: “Ol lida blong jos we wok blong olgeta i blong tijim ol man long Baebol, oli pulum ol man blong oli go faet. Bigfala faet ya i mekem ol man oli no moa laekem nating ol narafala man.” Mo ol lida blong jos oli pulum ol man blong oli no moa laeklaekem olgeta. Wan narafala buk (A History of Christianity) i talem se: “Ol lida blong jos oli no naf blong givhan, mo plante taem oli no wantem givhan long ol man blong oli tingbaot God fastaem. Ale oli talem se sipos yu faet from kantri blong yu, hemia i sem mak nomo olsem se yu bilif long God. Samting ya i mekem se ol soldia blong defdefren jos we oli talem se oli Kristin, oli kilkilim olgeta.”
Ol lida blong ami oli promes se faet ya bambae i sot nomo mo bambae oli win, be samting ya i no hapen. Faet ya i gohed mo ol ami oli taed we oli taed. Wan man blong raetem histri i talem se faet ya i nogud tumas, mo i spolem plante soldia. Nating se plante taosen soldia oli ded, be ol lida ya oli gohed blong fosem ol soldia blong oli go faet long fored olgeta, long ples we ol enemi oli stap long hem. Taswe, yumi no sapraes we plante soldia oli tanemraon agens long ol lida blong olgeta.
?Bigfala faet ya i mekem wanem long wol? Wan buk blong histri i talem toktok blong wan soldia, se: ‘Faet ya i jenisim tingting mo fasin blong ol man we oli laef long taem ya.’ Yes, sam kantri we oli gat bigfala paoa antap long ol narafala kantri, oli lusum paoa ya afta long bigfala faet ya. Bigfala faet ya i faswan long ol narafala faet we i kilim plante man i ded long ol yia 1900. Klosap oltaem, ol man oli agensem gavman blong olgeta, mo oli stap straek.
?From wanem bigfala faet ya i jenisim ol samting? ?I tru se faet ya i kamaot from wan mastik nomo? ?Ansa blong ol kwestin ya bambae i soemaot wanem long saed blong fiuja?
STORI BLONG FRAN PEJ | FAET YA I JENISIM WOL
Long 11 Novemba 1918, Wol Wo Wan i finis. Ol man oli glad tumas, ale oli no wok long dei ya mo oli danis long bigrod. Be oli glad blong smoltaem nomo. Wan narafala trabol i kamaot we i nogud moa i bitim faet ya.
Long Jun 1918, wan bigfala sik we nem blong hem flu blong Spen, i kasem ol soldia we oli stap faet long Franis. I no longtaem afta, sik ya kilim plante man i ded. Long sam manis nomo, namba blong ol soldia blong Amerika we oli ded from sik ya, i bitim namba blong ol soldia we oli ded long faet. Mo taem ol soldia oli gobak long ples blong olgeta afta long faet, oli karem sik ya i go wetem olgeta. Ale, kwiktaem nomo sik ya i kasem ol man long ol narafala ples.
Afta long bigfala faet, kakae i sot mo i gat problem blong mane. Long 1918, kakae i sot long plante kantri long Yurop. Long 1923, mane blong Jemani i lusum paoa. Sikis yia biaen, mane long fulwol i lusum paoa blong hem. Long 1939, Wol Wo Tu i stat. I olsem se Wol Wo Wan i stap gohed yet. ?Wanem stamba blong ol trabol ya?
Ol profet tok blong Baebol oli givhan long yumi blong yumi luksave from wanem ol faet oli stap kamaot. Jisas Kraes i talem se “ol kantri bambae oli mekem faet long ol narafala kantri,” mo olbaot long wol, ol man bambae oli gat hadtaem blong kasem kakae, mo bambae ol strong sik oli kam spolem olgeta. (Matiu 24:3, 7; Luk 21:10, 11) Hem i talem se ol trabol ya, oli saen blong ol las dei. Buk blong Revelesen i soemaot se ol trabol ya oli joen wetem wan bigfala faet long heven.—Yu luk bokis ya “Faet Long Heven Mo Faet Long Wol.”
Revelesen i tokbaot fo man we oli ron long hos. Tri long olgeta ya, oli pija blong ol trabol we Jisas i tokbaot finis, hemia faet, kakae i sot, mo ol sik. (Yu luk bokis ya “?Ol Fo Hos Oli Stap Ron Finis?”) I klia se Wol Wo Wan i statem wan taem blong trabol we i stap gohed yet. Mo Baebol i soemaot se Setan nao i statem olgeta trabol ya. (1 Jon 5:19) ?Olsem wanem? ?Wan samting i save blokem Setan blong i no moa mekem trabol?
Revelesen i talem se Setan i “gat smol taem nomo blong hem i stap yet.” (Revelesen 12:12) Taswe hem i kros tumas, mo hem i statem plante bigbigfala trabol long wol. Mo ol trabol ya oli pruvum tu se smol taem ya i stap kam sot moa.
Wol Wo Wan i jenisim plante samting long laef blong ol man. Hem i mekem se ol man oli faet, oli agensem gavman, mo oli no moa trastem ol lida blong olgeta. Mo faet ya i soemaot klia se Jisas i sakemaot Setan finis long heven. (Revelesen 12:9) Setan i olsem wan rabis king we i kros tumas, from we hem i save se klosap nao bambae i no moa rul. Taem ya blong trabol bambae i finis taem Setan i no moa rul long wol.
Taem yu kasem save long ol profet tok blong Baebol, yu save trastem se i no longtaem, King Jisas Kraes bambae i “brekemdaon ol wok we Setan i mekem.” (1 Jon 3:8) Plante milian man tede oli prea blong Kingdom blong God i kam. ?Yu tu yu stap mekem olsem? Kingdom ya nao bambae i mekem ol samting we God i wantem, i kamtru long wol. (Matiu 6:9, 10) !Taem Kingdom ya i rul, bambae i no moa gat faet! (Ol Sam 46:9) I gud yu save moa long Kingdom ya, olsemia yu save laef long taem ya we pis bambae i stap long evri ples long wol.—Aesea 9:6, 7.
^ par. 20 Yu luk japta 8 long buk ya ?Wanem Samting We Baebol i Rili Tijim? we ol Witnes blong Jehova oli wokem.
Yumi no save luk God from we hem i spirit. Hem i mekem heven, wol, mo olgeta laef samting. I no gat man i mekem hem. (Ol Sam 90:2) God i wantem se ol man oli lukaot hem mo oli save trutok long saed blong hem.—Ridim Ol Wok 17:24-27.
God i wantem se yumi singaot hem long nem blong hem. Yumi save faenemaot sam long ol fasin blong hem, taem yumi lukluk ol samting we hem i mekem. (Rom 1:20) Be sipos yumi wantem save gud God, yumi mas stadi long Baebol. Long rod ya, bambae yumi save ol fasin blong hem.—Ridim Ol Sam 103:7-10.
Jehova i no laekem nating fasin we i no stret. (Dutronome 25:16) Mo hem i mekem ol man oli naf blong tekem ol fasin blong hem. From samting ya, plante man oli no laekem taem man i mekem i no stret long narafala. God i no stamba blong ol trabol we oli stap hapen tede. God i letem ol man oli jusum samting we oli wantem. Be sore tumas, plante man oli no jus gud, ale oli mekem i no stret long ol narafala. Samting ya i mekem Jehova i harem nogud tumas.—Ridim Jenesis 6:5, 6; Dutronome 32:4, 5.
Jehova i laekem ol fasin we i stret. (Ol Sam 37:28, 29) Baebol i promes se klosap nao, God bambae i spolem ol man we oli stap mekem fasin ya.—Ridim 2 Pita 3:7-9, 13.
Baebol i promes se klosap nao, God bambae i putumbak stret fasin
Plante man oli no laekem tokbaot ded, be yumi no save ronwe long hem. Mo ded i mekem man i harem nogud tumas.
Evritaem yumi sek taem yumi harem se wan famle i ded. Maet hem i ded from wan trabol we i kamaot wantaem nomo, no from wan trabol we i stap longtaem finis. Nomata se i olsem wanem, be taem yumi save se laef blong man i finis, yumi harem nogud tumas.
Antonio, we papa blong hem i ded long wan aksiden long rod, i eksplenem se: “I olsem we wan man i lokem haos blong yu mo i karem ki i go, ale yu no moa save gobak long haos blong yu. Yu stap tingtingbak nomo long ol samting long haos. Yu harem nogud, be yu no save jenisim.”
Dorothy tu i harem olsem. Taem hem i gat 47 yia, man blong hem i ded. Biaen, hem i traem faenem ansa blong sam kwestin. Hem i wan tija blong Sande skul, mo hem i stap tijim se ol dedman oli gohed blong laef samples. Be hem i no save wanem i hapen long man taem hem i ded. Ale hem i go luk pasta blong Anglikan, mo i askem long hem se: “?Wanem i hapen long yumi taem yumi ded?” Pasta ya i ansa se: “Yumi no save. Yumi mas wet nomo blong luk.”
?I tru se yumi mas “wet nomo blong luk”? ?I gat rod blong yumi save sipos i tru se ded i en blong evri samting?
Ded i wan enemi we i mekem man i fraet. Yumi mekem evri samting blong blokem ded. Taem wan famle i ded, maet yumi no wantem tingbaot se hem i ded. No maet taem yumi yangfala, yumi ting se enemi ya bambae i neva winim yumi, ale yumi stap tingbaot samting ya nomo.
Ol king blong Ijip bifo oli wantem laef olwe. Ale oli spenem bighaf blong laef blong olgeta mo laef blong ol taosen man we oli wok blong olgeta, blong traem winim ded. Ol bigfala piramid no beregraon we oli wokem, oli soemaot se ol king ya oli wantem winim ded. Insaed long ol piramid ya, oli putum gud ol dedbodi blong ol king. Oli ting se sol blong ol king ya i save kambak long bodi blong olgeta. Be ol yia oli pas, ale ol stilman oli spolem ol dedbodi ya. Taswe, ol bigfala piramid ya oli soemaot se ol king ya oli no winim ded.
Ol king blong Jaena tu oli wantem laef olwe, be oli mekem samting we i defren long ol king blong Ijip. Oli bilif se i gat wan majik wota we i save mekem man i laef olwe. King Qin Shi Huang i talem long ol man blong hem se, oli mas mekem majik wota ya we i save blokem man blong i no ded. Ale ol man ya oli traem mekem plante defren kaen wota, mo wan long ol samting we oli yusum, hemia mercury we i wan posen. I luk olsem se wan long ol wota ya i kilim i ded king ya.
Long ol yia 1500, wan man Spen we nem blong hem Juan Ponce de León, i go long sip blong hem blong faenem ol niufala aelan mo kantri. Stori i talem se hem i stap lukaotem wan springwota we i gat paoa blong mekem man i kam yangfala. Taem hem i stap lukaot springwota ya, hem i faenem wan ples long Amerika we nem blong hem, Florida. Sam yia biaen, hem i ded long wan faet. Be hem i neva faenem springwota ya.
Ol king blong Ijip, ol king blong Jaena, mo ol man we oli lukaotem ol niufala aelan mo kantri, olgeta evriwan oli traehad blong winim ded. Maet yumi no agri long rod we oli folem blong traem winim ded, be yumi kasem save from wanem oli mekem olsem. Hemia from we yumi evriwan i wantem stap laef.
?From wanem yumi traehad blong blokem ded? Baebol i ansa, taem hem i tokbaot Jehova God,* se: “Olgeta samting, hem i wokem oli naes long stret taem blong olgeta. Laef we i no save finis, hem i putum long hat blong olgeta.” (Prija 3:11, NW) Yumi wantem harem gud blong olwe long ol naesfala samting long wol ya, be i no blong 80 yia nomo. (Ol Sam 90:10) Hemia nao samting we yumi wantem tumas.
?From wanem God i putum tingting ya blong “laef we i no save finis” long hat blong yumi? ?Hem i mekem olsem blong traem yumi nomo? Nogat. God i promes se bambae hem i winim ded. Baebol i talem plante taem se ded bambae i finis, mo hem i tokbaot promes ya blong laef we i no save finis.—Yu luk bokis ya “Ded Bambae i Lus.”
Jisas i talem klia se: “Laef ya [we i no save finis], hem i min se man i save yu, we yu nomo yu tru God, mo i save mi, se mi, Jisas Kraes, we yu yu sanem mi mi kam.” (Jon 17:3) Taswe ded bambae i lus wan dei. Jisas i talem se God nomo i save winim enemi ya.
^ par. 8 Jehova i nem blong God long Baebol.
Betani i wan smol vilej we i stap 3 kilometa longwe long Jerusalem. (Jon 11:18) Sam wik bifo Jisas i ded, wan samting i hapen long vilej ya. Gudfala fren blong Jisas, Lasaros, i sik bigwan nao hem i ded.
Taem Jisas i harem nius ya, hem i talem long ol disaepol blong hem se Lasaros i stap slip, mo bambae hem i go wekemap hem. (Jon 11:11) Be ol disaepol oli no kasem save long tok blong hem. Ale Jisas i talem klia long olgeta se: “Lasaros i ded.”—Jon 11:14.
Fo dei afta, Jisas i kamtru long Betani, mo hem i go leftemap tingting blong Mata, sista blong Lasaros. Ale Mata i talem se: “Masta, sipos yu bin stap long ples ya, bambae brata blong mi i no save ded.” (Jon 11:17, 21) Jisas i ansa se: “Mi nao, mi stamba blong laef bakegen long ded. Mi nao mi stamba blong laef. Man we i bilif long mi, nating we bambae i ded, hem bambae i mas laef.”—Jon 11:25.
“!Lasaros! !Yu kamaot!”
Blong soemaot se tok ya i tru, Jisas i go klosap long hol blong ston we oli putum Lasaros long hem, mo i singaot bigwan se: “!Lasaros! !Yu kamaot!” (Jon 11:43) Ol man oli sapraes bigwan taem Lasaros i kamaot.
Bifo we Lasaros i ded, Jisas i mekem tu dedman i laef bakegen. Wan long tufala, hemia smol gel blong Jaeras. Taem gel ya i ded, Jisas i talem se gel ya i stap slip.—Luk 8:52.
I gud blong makem se taem Lasaros mo gel blong Jaeras, tufala i ded, Jisas i talem se tufala i stap slip. I stret nomo we hem i talem olsem. ?From wanem? Taem man i slip ded, hem i no moa save harem no filim wan samting, mo hem i no moa save harem nogud. (Prija 9:5; Yu luk bokis ya “Ded i Olsem Slip.”) Ol disaepol blong Jisas oli kasem save se ol dedman oli stap slip nomo. Wan buk (Encyclopedia of Religion and Ethics) i talem se: “Long tingting blong ol man blong Jisas, ded i olsem slip nomo, mo gref i olsem ples blong spel . . . blong olgeta we oli holemstrong long bilif gogo oli ded.”*
Yumi harem gud tumas taem yumi save se ol dedman oli stap slip nomo, mo oli no stap harem nogud. Samting ya i mekem se yumi no moa fraet long ded.
Yumi laekem blong slip long naet. ?Be hu i wantem slip blong olwe? ?I gat wan promes we i talem se ol dedman bambae oli laef bakegen, olsem Lasaros?
Taem klosap Job i ded, hem i askem se: “?Sipos wan man we i strong gud i ded, hem i save laef bakegen?”—Job 14:14, NW.
Job hem wan i ansa long kwestin ya, taem hem i toktok long God, i se: “Sipos yu yu singaot mi mi kam, mi bambae mi harem yu. Yu nao yu mekem mi, mo long taem ya, bambae yu save glad long mi.” (Job 14:15) Job i save se Jehova i wantem tumas blong mekem hem i laef bakegen. ?Olsem wanem? ?Job i stap drim nomo? Nogat.
God i givim paoa long Jisas blong hem i winim ded. Yumi luksave samting ya taem Jisas i mekem ol dedman oli laef bakegen. Baebol tu i talem se Jisas i “gat paoa blong mekem ol dedman oli laef bakegen.” (Revelesen 1:18) Taswe, Jisas bambae i mekem ol dedman oli laef bakegen.
Baebol i tokbaot promes ya blong laef bakegen plante taem. Wan enjel i talem long profet Daniel se: ‘Bambae yu yu ded, be bambae yu laef bakegen blong kasem pei blong yu long en blong ol dei ya.’ (Daniel 12:13) Jisas i talem long ol Sadusi we oli no bilif long laef bakegen, se: “Yufala i rong olgeta, from we yufala i no save tok blong Baebol, mo yufala i no save paoa blong God tu.” (Matiu 22:23, 29) Aposol Pol i talem se: “Mi putum tingting blong mi long God blong luk . . . we God bambae i mekem olgeta man we oli ded oli laef bakegen, ol man we oli stret, wetem ol man we oli no stret.”—Ol Wok 24:15.
?Wetaem ol man we oli stret mo olgeta we oli no stret, bambae oli laef bakegen? Enjel i talem long Daniel se bambae hem i laef bakegen ‘long en blong ol dei ya.’ Mo Mata tu i bilif se Lasaros bambae i laef bakegen ‘long las dei.’—Jon 11:24.
Baebol i soemaot se “las dei” i joen wetem taem ya we Kraes i rul long Kingdom blong God. Pol i raetem se: “Kraes i mas rul fastaem, gogo God i winim olgeta enemi blong Kraes, i putum olgeta oli stap daon, aninit long leg blong Kraes. Mo laswan blong ol enemi ya we God bambae i winim olgeta, hemia ded.” (1 Korin 15:25, 26) Taswe, i stret nomo we yumi prea blong Kingdom blong God i kam, mo blong God i mekem samting we hem i wantem, i kamtru long wol.*
Job i save gud se God i wantem tumas blong mekem ol dedman oli laef bakegen. Taem dei ya i kamtru, ded bambae i finis olgeta. Mo neva bakegen ol man bambae oli asaskem se: ‘?Ded i en blong evri samting?’
^ par. 7 Taem ol fas Kristin oli wantem talem beregraon, oli yusum wan Grik tok we i minim “ples blong slip.”
^ par. 17 Sipos yu wantem save moa, i gud yu ridim japta 8 long buk ya ?Wanem Samting We Baebol i Rili Tijim? we ol Witnes blong Jehova oli wokem. Yu save daonlodem tu long www.jw.org/bi.
Ating yu agri se Baebol i spesel from we hem i Tok blong God. Ol man oli printim plante milian Baebol long plante handred lanwis. Waes we i stap long Baebol, i gat paoa blong jenisim fasin blong man i kam gud moa.—Ridim 1 Tesalonaeka 2:13; 2 Timoti 3:16.
Yumi save se Baebol i kam long God, from we hem i tru, taem i talem ol samting we bambae oli hapen long fiuja. I no gat man i save mekem samting ya. Yu traem tingbaot buk blong Aesea. Ol man oli faenem wan olfala skrol blong hem long wan hol blong ston, klosap long Ded Si. Ol man oli raetem skrol ya bitim wan handred yia, bifo we Jisas i bon long wol. Skrol ya i talem se bambae i no moa gat man i stap long taon blong Babilon. Toktok ya i kamtru plante yia afta we Jisas i gobak long heven.—Ridim Aesea 13:19, 20; 2 Pita 1:20, 21.
I tekem moa long 1,600 yia blong raetem Baebol. I gat samwe long 40 man oli raetem, mo ol tok we oli raetem oli laenap gud mo oli stanap long wan stamba tok nomo. ?Olsem wanem samting ya i save hapen? God i lidim olgeta, nao oli raetem tingting blong hem.—Ridim 2 Samuel 23:2.
Samtaem God i yusum ol enjel, ol vison, mo ol drim blong toktok long ol man we oli raetem Baebol. Plante taem, God nao i lidim olgeta blong oli raetem tingting blong hem.—Ridim Revelesen 1:1; 21:3-5.
KWESTIN BLONG OLGETA WE OLI RIDIM MAGASIN YA . . .
Baebol i tokbaot sam man we oli stap spolem ol man we oli no strong. Maet yu tingbaot stori blong King Ehab we i rul long Isrel, long ol yia 900 bifo Kraes. Hem i wantem plantesen blong Nabot. Ale, hem i letem woman blong hem, Jesebel, blong i mekem rod blong kilim i ded Nabot mo ol pikinini blong hem. (1 King 21:1-16; 2 King 9:26) ?From wanem God i letem king ya i mekem olsem?
“God . . . i no save giaman.”—Taetas 1:2
Tingbaot wan risen we i impoten tumas: God i no save giaman. (Taetas 1:2) ?Risen ya i joen olsem wanem wetem ol nogud samting we man i mekem? God i givim woning long Adam mo Iv se sipos tufala i agensem hem, bambae tufala i ded. Tok blong God i tru, from we stat long taem ya, ol man oli stap ded. Mo fas man we i ded long wol, hemia Ebel. Hem i ded from we Ken i spolem hem.—Jenesis 2:16, 17; 4:8.
Baebol i tokbaot ol man stat long taem ya, i se: “Sam man oli gat paoa, mo ol narafala man oli stap aninit long olgeta, oli stap harem nogud.” (Prija 8:9) ?Olsem wanem? ?Tok ya i tru? Jehova i givim woning long ol man Isrel se bambae oli krae i go long hem, from we king blong olgeta i spolem olgeta. (1 Samuel 8:11-18) Waes King Solomon tu i spolem ol man blong hem. (1 King 11:43; 12:3, 4) Be ol king we oli rabis, olsem Ehab, oli mekem i strong moa long ol man. Ale, yu tingbaot: Sipos God i blokem ol man we oli gat paoa blong oli no spolem ol narafala, bambae i olsem we hem i stap mekem tok blong hem i kam wan giaman tok.
“Sam man oli gat paoa, mo ol narafala man oli stap aninit long olgeta, oli stap harem nogud.”—Prija 8:9
Tingbaot ol tok ya blong Setan, hem i talem se ol man oli mekem wok blong God blong kasem samting nomo. (Job 1:9, 10; 2:4) Sipos God i blokem ol man blong hem, blong ol narafala oli no spolem olgeta, hemia bambae i olsem we tok blong Setan i tru. Mo sipos God i blokem evri man long wol, nao i no moa gat man i spolem narafala, hemia tu bambae i olsem we tok blong God i giaman nomo. ?From wanem? From we bambae ol man oli ting se oli save rulum gud ol narafala, ale oli no moa nidim God. Be Baebol i talem se yumi nidim God. (Jeremaea 10:23) Yumi nidim Kingdom blong God. Taem Kingdom ya i kam, bambae hem i finisim ol man we oli stap mekem i no stret long ol narafala.
?Be olsem wanem? ?Hemia i min se God i no save mekem wan samting nating? Nogat. God i mekem tu samting: Faswan, hem i mekem fasin ya blong spolem man i kam long klia ples. Yu traem tingbaot. Baebol i tokbaot evri rabis samting we Jesebel i mekem long Nabot. Mo Baebol i soemaot se Setan i stamba blong ol rabis wok ya, be hem i stap haedem hem. (Jon 14:30; 2 Korin 11:14) God i stap givhan long yumi blong yumi no mekem ol rabis fasin, taem hem i talemaot se Setan nao i stap spolem ol man mo hem i stamba blong ol rabis fasin. Long rod ya, God i lukaot gud long yumi blong yumi save laef olwe.
Nambatu, hemia se God i mekem strong promes se rabis fasin ya bambae i finis. Yumi trastem se wan dei, bambae hem i panisim olgeta man nogud, olsem we hem i mekem long Ehab mo Jesebel. (Ol Sam 52:1-5) Mo tu, God i promes se klosap nao, bambae hem i finisim ol trabol we ol man blong hem oli kasem from rabis fasin blong ol narafala.* Nabot mo ol pikinini blong hem bambae oli laef bakegen long paradaes long wol, we bambae stret fasin nomo i stap long hem.—Ol Sam 37:34.
^ par. 8 Yu luk japta 11 long buk ya ?Wanem Samting We Baebol i Rili Tijim? we ol Witnes blong Jehova oli wokem.
Taem God i wokem ol man, hem i wantem se oli laef long wol ya blong olwe. Be fas man, Adam, i no obei long hem, nao hem i lusum janis ya blong laef olwe. Yumi kamaot long Adam, taswe yumi tu yumi stap ded. (Rom 5:8, 12; 6:23) Jehova God i sanem Pikinini blong hem, Jisas, i kam long wol blong i ded mo i pembak laef we Adam i lusum.—Ridim Jon 3:16.
Jisas i ded, blong ol man oli save laef olwe. ?Yu ting se laef we i no save finis long wol bambae i olsem wanem?
Ded blong Jisas i mekem se God i save fogivim sin blong yumi, mo yumi save kasem laef we i no save finis. Baebol i tokbaot taem ya we bambae yumi no moa kam olfala, yumi no moa sik, mo yumi no moa ded.—Ridim Aesea 25:8; 33:24; Revelesen 21:4, 5.
Bifo we Jisas i ded, hem i talem long ol man blong hem se oli mas mekem Memoriol blong tingbaot ded blong hem. Taem yumi mekem Memoriol evri yia, yumi luksave bigfala lav we Jisas mo Jehova tufala i gat long ol man.—Ridim Luk 22:19, 20; 1 Jon 4:9, 10.
Long yia ya, Memoriol blong ded blong Jisas i stap long Mande 14 Eprel, afta we san i godaon. Yu tu yu save joen long spesel miting ya, wetem ol Witnes blong Jehova long ples blong yu.—Ridim Rom 1:11, 12.
1 2 3 4 5 6 7 8 9 10 11 12 13 14 15 16
^ ***re ol pej 58-65 ‘Yu Mas Holemgud Ol Samting Ya We Yu Kasem Finis’***
Japta 12
‘Yu Mas Holemgud Ol Samting Ya We Yu Kasem Finis’
FILADELFIA
LAV LONG OL BRATA—!hemia fasin we yumi evriwan i wantem! Jisas i mas tingbaot fasin ya taem hem i sanem namba sikis mesej i go long kongregesen blong Filadelfia. Nem blong taon ya i minim “lav long ol brata.” Olfala Jon i save tingtingbak long wan samting we i hapen 60 yia bifo. Long taem ya, Pita i talem bakegen tri taem long Jisas se hem, Pita, i laekem Masta blong hem tumas. (Jon 21:15-17) ?Ol Kristin long Filadelfia, oli stap soemaot lav ya long ol brata blong olgeta? !Yes, i luk olsem!
2 Taon ya Filadelfia i stap samwe long 48 kilomita saotis long Sadis. (Tede, taon ya Alasehir long Teki i stap long ples ya.) Long taem blong Jon, Filadelfia i wan rij mo bisi taon. Samting we i moa impoten se Kristin kongregesen long ples ya i stap gohedgud, i stap gru oltaem. !Olgeta long kongregesen oli mas glad tumas blong mekem welkam long man ya we i karem mesej i kam long olgeta! Ating man ya i folem rod we i pastru long Sadis. Mesej we hem i karem i givim gudfala advaes long olgeta we i blong pulum tingting blong ol. Be fastaem mesej ya i tokbaot paoa blong Bigfala Man we i Sanem mesej. Hem i se: “Yu mas raetemdaon tok ya blong mi, i go long enjel blong [kongregesen] long Filadelfia, se ‘Hemia tok blong mi ya, we mi tabu, mo mi tru. Mi mi stap holem ki ya we i blong Deved fastaem, nao taem mi mi openem doa, i no gat man i save satem, mo taem mi mi satem, i no gat man i save openem bakegen.’ ”—Revelesen 3:7.
3 Pita i bin talem long man ya Jisas Kraes se: “Yu nomo yu gat ol tok blong laef ya we i no save finis. Mo mifala i bilif finis long yu. Mifala i save finis we yu yu Tabu Man ya blong God.” Long taem we Pita i talem tok ya, Jon tu i stap. (Jon 6:68, 69) Jeova God i stampa blong tabu fasin, taswe Pikinini blong hem, wan nomo we hem i gat, hem tu i “tabu.” (Revelesen 4:8) Mo Jisas i “tru” tu. Olfala Grik tok ya long ples ya (a·le·thi·nos′) i minim ‘prapawan.’ Taswe, Jisas i rili tru laet mo tru bred we i kamdaon long heven. (Jon 1:9; 6:32) Hem i prapa rop ya we oli mekem waen long frut blong hem. (Jon 15:1) Jisas i tru long wan narafala fasin tu: Ol man oli save trastem hem. Oltaem hem i tok tru nomo. (Lukluk Jon 8:14, 17, 26.) Tru ya, Pikinini ya blong God hem i nafgud blong mekem wok blong King mo Jaj.—Revelesen 19:11, 16.
‘Ki Blong Deved’
4 Jisas i holem “ki ya we i blong Deved fastaem.” From samting ya, ‘taem hem i openem doa, i no gat man i save satem, mo taem hem i satem, i no gat man i save openem bakegen.’ ?Wanem ya ‘ki blong Deved’?
5 Jeova i mekem wan kontrak wetem King Deved blong Isrel, long saed blong wan kingdom we i no save finis. (Ol Sam 89:1-4, 34-37) I stat long 1070 B.K.T. kam kasem 607 B.K.T., olgeta long laen blong Deved nomo oli sidaon long jea blong king we Jeova i putumap long Jerusalem. Be long 607 B.K.T., jajmen blong God i kamtru long kingdom ya from we hem i kam nogud. Nao Jeova i stat blong mekem profet tok blong Esikel 21:27 i kamtru, i se: “Bambae mi spolem, we mi spolem, we mi spolem hem [Jerusalem long wol]. Mo samting ya tu [wokingstik we i makem laen blong Deved se oli mas rul], hem bambae i no go long han blong wan man gogo man ya i kam we hem i gat raet long hem, nao mi bambae mi givim long hem.”
6 ?Wetaem mo olsem wanem man ya we “i gat raet” bambae i kamtru? ?Olsem wanem bambae hem i kasem wokingstik blong king we i stap long laen blong Deved?
7 Samwe long 600 yia biaen, wan gel Isrel we hem i kamaot long laen blong Deved, nem blong hem Meri, hem i gat bel from tabu speret. God i sanem enjel ya Gabriel blong talem long Meri se bambae hem i mas bonem wan pikinini boe, we nem blong hem Jisas. Nao Gabriel i gohed, i se: “Hem bambae i wan hae man, mo ol man bambae oli save singaot hem se Pikinini blong God ya we i Antap Tumas. [Jeova, NW] bambae i mekem hem i king, olsem we Deved, olfala bubu blong hem bifo, hem i king. Nao hem bambae i king long olgeta we oli kamaot long laen blong Jekob bifo, mo hem bambae i rul, gogo i no save finis.”—Luk 1:31-33.
8 Long 29 K.T., Jisas i tekem baptaes long Jodan Reva, mo tabu speret i kamdaon long hem. Long taem ya nao, God i makemaot hem se bambae hem i King we i kamaot long laen blong Deved. Jisas i givim gudfala eksampel olsem wanem blong wok strong blong talemaot gud nyus blong Kingdom. Mo hem i givim wok ya blong prij long ol disaepol blong hem tu. (Matyu 4:23; 10:7, 11) Jisas i mekem tingting blong hem i stap daon blong i obei long God, gogo hem i ded. Samting ya i pruvum se hem i nafgud blong rul olsem king we i kamaot long laen blong Deved. Jeova i givim laef bakegen long Jisas, nao hem i mekem hem i kam wan speret man we i no save ded samtaem. Hem i leftemap hem i go long heven, nao Jisas i sidaon long raetsaed blong God. Long ples ya hem i kasem raet blong kam king ya we i kamaot long laen blong Deved. Long stret taem blong hem, Jisas i yusum raet ya blong “mekem ol enemi blong [hem] oli stap daon, oli slef blong [hem] nomo.”—Ol Sam 110:1, 2; Filipae 2:8, 9; Hibrus 10:13, 14.
9 Taem Jisas i stap wet long stret taem ya blong kam king, hem i yusum ki blong Deved. Hem i mekem olsem taem hem i givim plante jans mo blesing long saed blong Kingdom blong God. Olsem nao, ol Kristin we tabu speret i makemaot olgeta long wol, Jeova i yusum Jisas blong tekemaot olgeta “long paoa blong tudak,” mo blong putum olgeta “long kingdom blong Pikinini blong hem we i laekem hem tumas.” (Kolosi 1:13, 14, NW) Hem i yusum ki ya long narafala fasin tu: Hem i blokem olgeta we oli no stap tru long hem, blong oli no kasem ol blesing ya. (2 Timote 2:12, 13) Jeova nomo i stap givim paoa long man ya we i mas kam king blong olwe long kingdom blong Deved. Taswe i no gat wan man we i save blokem hem, blong hem i no mekem wok blong hem fulwan.—Skelem wetem Matyu 28:18-20.
10 !Ol tok blong Jisas long ol Kristin long Filadelfia i mas rili leftemap tingting blong olgeta, from we Jisas i gat bigfala paoa! Hem i talem gudfala toktok ya long olgeta, i se: “Mi mi save finis fasin blong [yu] long Filadelfia. Mi save we paoa blong [yu] i smol nomo, be [yu yu] stap folem ol toktok blong mi, mo [yu] no haedem nem blong mi se [yu yu] no man blong mi. Oraet, mi mi openem doa finis long fes blong [yu], mo i no gat man we bambae i save satem.” (Revelesen 3:8) Kongregesen ya i stap mekem ol gudfala wok. Mo wan doa i open long fes blong olgeta—i klia se hem i minim jans blong mekem moa long minista wok. (Skelem wetem 1 Korin 16:9; 2 Korin 2:12.) Taswe Jisas i pulum kongregesen ya blong tekem jans blong mekem wok blong prij fulwan. Olgeta oli bin stanap strong longtaem mo oli bin soemaot se oli gat naf paoa, from tabu speret blong God, blong mekem moa ‘wok’ blong Jeova. (2 Korin 12:10; Sekaraea 4:6) Olgeta oli stap obei long ol oda blong Jisas mo oli no bin haedem nem blong hem, long toktok mo long ol wok blong olgeta.
“Bambae Oli Bodaon Long Yu”
11 Nao Jisas i mekem promes se bambae oli karem frut ya: “[Yu] lesin. Bambae mi mi mekem wan samting long kampani ya we haos blong prea blong olgeta i haos blong prea blong Setan stret. Olgeta oli stap talem se oli man Isrel, be oli gyaman nomo. Bambae mi mekem olgeta oli kam foldaon long fes blong [yu], oli leftemap nem blong [yu]. Nao bambae olgeta ya oli save we mi mi laekem [yu] tumas.” (Revelesen 3:9) Olsem kongregesen blong Smana ating kongregesen ya tu i kasem trabol long ol man Isrel we oli stap raonabaot long olgeta. Jisas i talem se ol man ya we oli mekem trabol ya oli olsem “haos blong prea blong Setan stret.” Be sam long olgeta man Isrel ya oli mas luksave se mesej we ol Kristin oli stap talemaot long saed blong Jisas hem i tru. Bambae oli mas ‘kam foldaon long fes blong olgeta.’ Ating samting ya i mas hapen long sem fasin olsem Pol i tokbaot long 1 Korin 14:24, 25. Olgeta oli mas tanem tingting blong olgeta from ol sin blong olgeta mo kam Kristin man. Mo hat blong olgeta i mas fulap long tangkyu long bigfala lav we Jisas i soemaot, taem hem i givim laef blong hem blong pemaot ol disaepol blong hem.—Jon 15:12, 13.
12 Ol memba blong haos blong prea blong ol man Isrel long Filadelfia bambae oli sek sipos oli harem we sam long olgeta bambae oli “kam foldaon long fes blong” ol Kristin long ples blong olgeta. Plante memba blong kongregesen ya oli no man Isrel, oli man olbaot nomo. From samting ya, maet ol memba blong haos prea blong ol man Isrel oli ting se ol man we oli no man Isrel oli mas foldaon long fes blong olgeta we oli man Isrel. ?From wanem oli save tingting olsem? From we Aesea i talemaot finis se: “Ol king [we oli no blong Isrel] oli mas kam lukaot gud long pikinini blong yu [laen blong Isrel], mo ol gel blong ol king ya bambae oli givim titi long pikinini blong yu. Bambae oli bodaon long yu, we fes blong olgeta i tajem graon.” (Aesea 49:23; 45:14; 60:14) Tok we God i givim long Sekaraea blong raetemdaon i kolosap sem mak, i se: “Long taem ya nao, bambae ten man [we oli no blong Isrel] blong olgeta lanwis long olgeta nesen bambae oli holem, yes, bambae oli holemtaet klos blong man ya we i blong Isrel. Bambae oli talem se: ‘Bambae mifala i go wetem yufala, from we mifala i harem se God i stap wetem yufala.’ ” (Sekaraea 8:23) !Yes, ol profet tok ya oli no talem se ol man Isrel bambae oli bodaon long ol man we oli no blong Isrel! !Bambae ol man we oli no blong Isrel oli mas bodaon long ol man Isrel nomo!
13 Oraet, be ol profet tok ya oli go stret long nesen we God i jusumaot nomo. Long taem bifo, taem we ol profet oli talem ol tok ya, God i jusumaot nesen blong hem. Be taem nesen ya blong Isrel i tanem baksaed long Mesaea, Jeova i sakem nesen ya tu. (Matyu 15:3-9; 21:42, 43; Luk 12:32; Jon 1:10, 11) Long Pentekos long 33 K.T., hem i jusumaot trufala Isrel blong God, hemia Kristin kongregesen, blong tekem ples blong olgeta. Ol memba blong nesen ya oli man Isrel long saed blong speret nomo. Mo olgeta oli sakomsaes long prapa fasin, long hat blong olgeta. (Ol Wok 2:1-4, 41, 42; Rom 2:28, 29; Galesia 6:16) Afta long taem ya, i gat wan rod nomo blong ol man Isrel long saed blong bodi, olgeta wanwan oli save kambak long Jeova mo frengud wetem hem. Oli mas bilif se Jisas hem i Mesaea. (Matyu 23:37-39) Nao from promes blong Jisas, i klia se i no longtaem samting ya bambae i hapen long samfala long Filadelfia.
14 Long taem blong yumi, profet tok blong Aesea 49:23 mo Sekaraea 8:23 oli stap kamtru bigwan. From wok blong prij blong ol man we oli olsem Jon bifo, fulap man oli bin pastru long doa we i open long fes blong olgeta, blong mekem wok blong Kingdom. Bighaf blong olgeta, oli aot long Krisendom, oli kam. Ol skul blong Krisendom oli stap talem se oli man Isrel long saed blong speret, be oli stap gyaman. (Skelem wetem Rom 9:6.) Ol man ya we oli stap talemaot Kingdom oli wan bigfala kampani. Olgeta oli wasem klos blong olgeta finis blong mekem olgeta oli kam waet. Oli mekem olsemia taem oli soemaot bilif long blad blong Jisas we hem i givim blong pemaot ol man. (Revelesen 7:9, 10, 14) From we oli stap obei long rul blong Kingdom blong Kraes, olgeta oli hop se bambae oli kasem ol blesing blong Kingdom ya long wol. Olgeta oli kam long ol brata blong Jisas we tabu speret i makemaot olgeta, nao oli “bodaon” long olgeta, long saed blong speret. Oli mekem olsemia from we ‘olgeta i harem finis se God i stap wetem olgeta.’ Olgeta oli kam man blong wok blong ol man we tabu speret i makemaot olgeta. Oli joen wetem olgeta olsem brata nomo, blong olgeta evriwan i kam wan kampani nomo long wol.—Matyu 25:34-40; 1 Pita 5:9.
‘Haoa Blong Traem’
15 Jisas i gohed moa i se: “[Yu] stap holemgud tok ya [long saed blong fasin blong mi blong stanap strong, “NW”]. From samting ya, taem trabol ya i kamtru [long haoa blong traem ya, “NW”] we bambae i kam blong traem olgeta man blong wol, be bambae mi mi lukaotgud long [yu], blong trabol ya [traem ya, “NW”] bambae i no kam spolem [yu]. Bambae mi mi kamtru long [yu] i no longtaem. [Yu yu] mas holemgud ol samting ya we [yu] kasem finis, blong bambae i no gat man i stilim praes we [yu] winim finis.” (Revelesen 3:10, 11) Ol Kristin long taem blong Jon oli no save stap laef gogo dei blong Masta i stat (long 1914). Be nating, strong bilif blong olgeta se Jisas bambae i kam, i givim paoa long olgeta blong gohed long wok blong prij. (Revelesen 1:10; 2 Timote 4:2) “Praes” blong laef blong olwe i stap wet long olgeta long heven. (Jemes 1:12; Revelesen 11:18) Sipos olgeta oli holemtaet bilif go kasem ded, i no gat man i save stilim praes ya long olgeta.—Revelesen 2:10.
16 ?Be wanem “haoa blong traem ya”? I klia se ol Kristin ya long Esia oli mas winim wan taem blong bigfala trabol we gavman blong Rom bambae i mekem long olgeta. Be bigfala mining blong profet tok ya i kamtru long dei blong Masta, i stat long 1918, taem we Masta i kam blong jekemap mo jajem ol man blong hem. Traem ya i blong faenemaot sipos man i stap long saed blong Kingdom blong God we i stanap finis, no i stap long saed blong wol blong Setan. Traem ya i blong smoltaem nomo, wan “haoa.” Be hem i no finis yet. Go kasem hem i finis, yumi no mas fogetem se yumi stap long “haoa blong traem.”—Luk 21:34-36.
17 Long 1918 ol Kristin we tabu speret i makemaot olgeta we oli olsem Jon bifo oli kasem trabol, olsem gudfala kongregesen blong Filadelfia i bin kasem. Ol man tede we oli olsem “haos blong prea blong Setan stret,” oli mekem trabol ya long olgeta. Ol lida blong ol skul blong Krisendom we oli stap talem se oli man Isrel long saed blong speret, oli yusum ol gyaman fasin we i haed blong pulum ol rula blong wol blong mekem i strong long ol trufala Kristin. Be ol Kristin ya oli traehad blong ‘holemgud tok blong Jisas long saed blong fasin blong hem blong stanap strong.’ Taswe hem i givim ‘smol paoa’ long olgeta blong givhan long ol, blong oli stap laef long saed blong speret. Mo tu, samting ya i mekem olgeta oli girap, oli pastru long doa we i open long fes blong olgeta. ?Olsem wanem?
‘Doa We i Open Finis’
18 Long 1919 Jisas i mekem promes blong hem i kamtru. Hem i luksave smol grup blong trufala Kristin man we tabu speret i makemaot olgeta, nao hem i putumap olgeta olsem “slef we i stret mo waes.” (Matyu 24:45-47) Olgeta oli kasem blesing we i kolosap sem mak long blesing we gudfala man blong wok Elaeakim i kasem long taem blong King Esekaea bifo. Long saed blong Elaeakim, Jeova i bin talem se: “Bambae mi putum ki blong haos blong Deved long solda blong hem. Mo doa we hem i openem, i no gat man i save satem bakegen. Mo doa we hem i satem, i no gat man we hem i save openem bakegen.” Elaeakim i karem ol hevi responsabiliti blong Esekaea, we hem i king we i kamaot long laen blong Deved. Sem mak tede, grup ya we oli olsem Jon we tabu speret i makemaot olgeta finis, oli kasem “ki blong haos blong Deved.” Samting ya i putum bigfala wok long solda blong olgeta. Oli mas lukaotgud long olgeta samting we i joen wetem Kingdom blong Mesaea long wol. Jeova i givim paoa long ol man blong hem blong oli save karem wok ya we i olsem wan blesing tu. Smol paoa blong olgeta, hem i mekem i kam bigwan, blong oli naf blong finisim bigfala wok blong prij long olgeta ples long wol.—Aesea 22:20, 22; 40:29.
19 I stat long 1919 i kam, smol kampani we tabu speret i makemaot olgeta oli folem eksampel blong Jisas, nao oli wok strong blong talemaot gud nyus blong Kingdom. (Matyu 4:17; Rom 10:18) From samting ya, sam we oli olsem haos blong prea blong Setan stret, hemia Krisendom, oli kam long smol kampani ya, oli tanem tingting blong olgeta from ol sin blong olgeta, nao oli “bodaon” long olgeta. Hemia i min se oli luksave wok blong slef ya mo oli agri long hem. Mo tu, oli kam blong joen wetem ol olfala long grup ya we oli olsem Jon bifo, blong mekem wok blong Jeova. Samting ya i gohed gogo grup blong ol brata blong Jisas we tabu speret i makemaot olgeta i kasem stret namba blong hem. Biaen, “wan bigfala kampani . . . [we] oli kamaot long olgeta nesen,” oli kam, oli “bodaon” long slef ya we tabu speret i stap long hem. (Revelesen 7:3, 4, 9, NW) Slef ya wetem bigfala kampani ya tufala i joen olsem wan kampani nomo, ol Wetnes blong Jeova.
20 Ol Kristin long Filadelfia oli joengud from trufala lav we oli gat long ol brata insaed long kongregesen ya. Sem mak long ol Wetnes blong Jeova tede. Oli save se kwiktaem nomo oli mas finisim wok blong olgeta blong prij. I no longtaem, ‘taem blong bigfala trabol’ bambae i kamtru long rabis wol ya blong Setan mo i spolem hem olgeta. Long taem ya, yumi evriwan wanwan i mas strong long bilif, mo bisi long wok blong God. Nao Jeova bambae i no tekemaot nem blong yumi long buk blong laef. (Revelesen 7:14) Yumi mas tinghevi tumas long ol advaes blong Jisas we i go long kongregesen blong Filadelfia. Olsem nao, yumi save holemtaet ol blesing blong wok we Jeova i givim long yumi, mo yumi save kasem presen ya, laef we i no save finis.
Blesing Blong Olgeta We Oli Win
21 Tede, grup ya we i olsem Jon bifo oli ‘stap holemgud tok ya long saed blong fasin blong Jisas blong stanap strong.’ Hemia i min se olgeta oli folem eksampel blong hem, oli stap stanap strong. (Hibrus 12:2, 3; 1 Pita 2:21) Nekis tok blong Jisas long kongregesen blong Filadelfia i bin leftemap tingting blong olgeta bigwan, hem i se: “Olgeta we bambae oli win long faet blong olgeta, bambae mi mekem olgeta oli olsem ol pos blong haos blong prea blong God blong mi. Mo bambae oli no moa goaot long haos blong prea ya bakegen samtaem.”—Revelesen 3:12a.
22 !Traem tingbaot blesing ya, blong kam olsem ‘ol pos blong haos blong prea’ blong Jeova! Long Jerusalem bifo, prapa haos blong prea hem i stampa ples blong wosip blong Jeova. Wan dei evri yia, hae pris i tekem sam blad blong ol anamol we oli kilim blong mekem sakrifaes, mo i givim blad ya i go long God insaed long haos blong prea ya. Hem i mekem olsem long fored blong laet ya we God i mekem i saen oltaem. Laet ya i blong soemaot se i olsem we Jeova i stap long “Tabu Ples we i Tabu Tumas.” (Hibrus 9:1-7) Be taem Jisas i tekem baptaes, wan narafala haos blong prea i stanap. Hem i haos prea long saed blong speret. Hem i minim bigfala plan blong Jeova long saed blong speret we ol man oli mas folem, blong mekem wosip long hem. Insaed long haos blong prea ya, Tabu Ples we i Tabu Tumas hem i long heven nomo. Long ples ya nao Jisas i kam blong hem i “stanap long fes blong God.” (Hibrus 9:24) Jisas i Hae Pris. I gat wan sakrifaes nomo we i save kavremap olgeta sin blong man: Blad blong stret man ya, Jisas. (Hibrus 7:26, 27; 9:25-28; 10:1-5, 12-14) Ol Kristin we tabu speret i makemaot olgeta, sipos oli holemtaet bilif blong olgeta, oli save wok olsem ol pris aninit long Hae Pris ya, taem oli stap yet long wol. Long taem ya, oli stap long yad blong haos blong prea ya long saed blong speret. (1 Pita 2:9) Be taem oli win long faet blong olgeta finis, olgeta tu oli go insaed long Tabu Ples we i Tabu Tumas, long heven. Oli kam olsem ol strong pos we oli sapotem ol plan blong God long saed blong wosip. (Hibrus 10:19; Revelesen 20:6) Oli no moa save “goaot long haos blong prea ya bakegen samtaem.”
23 Jisas i gohed moa, i se: “Bambae mi mi raetem nem blong God blong mi, mo nem blong taon blong God blong mi, i stap long olgeta ya we oli olsem pos. Taon ya, hemia nyufala Jerusalem ya we bambae God blong mi i sanem i aot long heven, i kam long wol. Mo bambae mi raetem nyufala nem blong mi tu i stap long olgeta.” (Revelesen 3:12b) Yes, bambae hem i raetem nem blong Jeova we hem i God blong olgeta mo God blong Jisas long ol man we oli win long faet blong olgeta. Samting ya i soemaot klia se Jeova mo Jisas tufala i no sem man. Mo tufala i no tu haf blong God we i gat tri haf blong hem, olsem Triniti, no gat. (Jon 14:28; 20:17) Olgeta man oli mas luksave se ol man we God i makemaot olgeta wetem tabu speret oli blong Jeova nomo. Olgeta oli wetnes blong hem nomo. Mo tu, Jisas i raetem nem blong nyufala Jerusalem long olgeta. Taon ya i aot long heven i kamdaon. Hemia i minim se gudfala rul blong nyu Jerusalem bambae i kasem wol ya, i rul long ol gudfala man long wol. (Revelesen 21:9-14) From samting ya, olgeta Kristin man we oli olsem sipsip long wol bambae oli save se olgeta we God i putum tabu speret long olgeta nao oli win finis, oli stap rul long Kingdom, no Jerusalem blong heven.—Ol Sam 87:5, 6; Matyu 25:33, 34; Filipae 3:20; Hibrus 12:22.
24 Biaen, ol man ya we tabu speret i kam long olgeta nao oli win, bambae Jisas i raetem nyufala nem blong hem long olgeta. Hemia i minim nyufala wok blong Jisas mo ol spesel blesing we Jeova i givim long hem nomo. (Filipae 2:9-11; Revelesen 19:12) I no gat wan narafala man we bambae i save nem ya. Hem i minim se i no gat narafala man we bambae i kasem ol ekspiryens mo ol blesing we Jeova i givim long Jisas. Be taem Jisas i raetem nem blong hem long ol trufala brata blong hem, olgeta oli stap long heven wetem hem, nao oli fren wetem hem long wan fasin we i gud tumas, mo oli serem sam blesing we hem i kasem. (Luk 22:29, 30) Yumi no sapraes we long lastok blong mesej we Jisas i sanem i go long ol man ya we tabu speret i kam long olgeta, hem i talem bakegen wan moa taem se: “Man we i gat sora blong hem i mas lesingud long tok we Tabu Speret i stap talem long ol [kongregesen].”—Revelesen 3:13.
25 !Tingbaot olsem wanem gudfala toktok long mesej ya i leftemap bigwan tingting blong ol gudfala Kristin man long Filadelfia! Mo naoia, long dei blong Masta, hem i lanem wan bigfala lesen long grup ya we i olsem Jon. Be ol rul insaed long mesej ya oli impoten long ol Kristin wanwan, nating we oli blong grup ya we tabu speret i makemaot olgeta no blong ol narafala sipsip nomo. (Jon 10:16) I impoten we yumi wanwan i gohed blong karem frut blong Kingdom, olsem ol Kristin long Filadelfia. Yumi evriwan i gat smol paoa. Yumi naf blong mekem sam samting long wok blong Jeova. !Yumi mas yusum paoa ya! Mo yumi mas rere blong pastru long doa we i open long fes blong yumi, blong yumi save kasem sam moa blesing blong Kingdom. Yumi save prea long Jeova blong openem wan doa olsemia. (Kolosi 4:2, 3) Sipos yumi stanap strong olsem Jisas, mo yumi karem nem blong hem long trufala fasin, bambae yumi soemaot se sora blong yumi i lesingud long tok ya we tabu speret i stap talem long ol kongregesen.
[Ol Futnot]
Long taem blong Pol, Sostinis, we hem i presiden blong haos blong prea blong ol man Isrel long Korin, hem i kam wan Kristin brata.—Ol Wok 18:17; 1 Korin 1:1.
Wajtaoa magasin, we grup ya we oli olsem Jon oli stap prentem, i stap soemaot from wanem i impoten we yumi kwik blong tekem evri jans blong joen fulwan long wok blong prij. Eksampel: Wajtaoa (Engglis) blong Desemba 15, 1985, (Mei 1, 1986, long Bislama) i karem tufala store ya: “Talemaot Kingdom Blong God” mo “Hareap—!I Mas Gat Moa Man Blong Wok!” Mo long Wajtaoa (Engglis) blong Febuwari 1, 1987, (Maj 1, 1988, long Bislama) store ya “Yumi Traehad Blong Talemaot Gud Nyus” i pulum plante man blong pastru long “Doa We i Open” blong mekem wok blong God fultaem. Long 1990, long wan manis nomo, i gat 821,108 fultaem paenia.
Cyclopedia blong McClintock mo Strong (Buk 10, pej 519) i talem se: “Long taem ya, ol pris blong ol hiten nesen oli luk se skul blong ol Kristin man i stap kam bigwan, i pulum plante man. Mo oli fraet from. Nao oli pulum plante man blong oli girap, oli mekem trabol long ol Kristin ya. Samting ya i fosem ol lida blong ol nesen ya blong teknotis long wok blong ol Kristin. Taswe Trajan [98-117 K.T.] i mekem sam loa blong sloslou bambae i stopem nyufala tijing ya we i pulum plante man blong no moa laekem ol god blong olgeta. Taem Pliny ya we i Yangwan i stap hedgavman long Bitinia [long not blong narafala graon blong ol man Rom long Esia], Kristin skul ya i stap gru bigwan kwiktaem. Ale ol hiten man we hem i rul long olgeta oli kam kros tumas from. Samting ya i mekem i strong long hem blong rul long ol man.”
Nem ya Esekaea i minim se “Jeova i Givim Paoa.” Lukluk futnot blong 2 King 16:20, New World Translation Reference Bible.
[Kwestin]
1. ?Jisas i sanem namba sikis mesej i go long wanem kongregesen? ?Nem blong taon ya i minim wanem?
2. ?Filadelfia i wanem kaen taon? ?Kongregesen long ples ya i olsem wanem? ?Jisas i talem wanem long enjel blong kongregesen ya?
3. ?From wanem i stret nomo blong talem se Jisas i “tabu”? ?Mo olsem wanem hem i “tru”?
4, 5. ?‘Ki blong Deved’ i joen wetem wanem kontrak?
6, 7. ?Wetaem mo olsem wanem man ya we “i gat raet” bambae i kamtru?
8. ?Olsem wanem Jisas i pruvum se hem i nafgud blong rul olsem king we i kamaot long laen blong Deved?
9. ?Olsem wanem Jisas i yusum ki blong Deved blong openem doa mo blong satem doa?
10. ?Olsem wanem Jisas i leftemap tingting blong kongregesen long Filadelfia?
11. ?Jisas i promes long ol Kristin ya se bambae oli kasem wanem blesing? ?Olsem wanem samting ya i kamtru?
12. ?From wanem ol memba blong haos blong prea blong ol man Isrel long Filadelfia bambae oli sek sipos oli harem we oli mas “bodaon” long ol Kristin man we oli stap raonabaot long olgeta?
13. ?Ol profet tok we oli stret long Isrel bifo, oli mas kamtru long wanem kaen Isrel?
14. ?Long taem blong yumi, olsem wanem profet tok blong Aesea 49:23 mo Sekaraea 8:23 i kamtru bigwan?
15. (a) ?Wanem promes blong Jisas long ol Kristin long Filadelfia? ?Hem i pulum olgeta blong mekem wanem? (b) ?Wanem “praes ya” we ol Kristin ya oli hop se bambae oli kasem?
16, 17. (a) ?Wanem “haoa blong traem ya” we i mas kam “blong traem olgeta man blong wol”? (b) ?Taem “haoa blong traem” i jes stat, olsem wanem long olgeta we tabu speret i makemaot olgeta?
18. ?Long 1919, Jisas i putumap hu? ?Olsem wanem kampani we hem i putumap oli olsem gudfala man blong wok blong Esekaea?
19. ?Olsem wanem grup ya we i olsem Jon bifo oli lukaot long ol wok we Jisas i givim long olgeta long 1919? ?Mo wanem samting i kamaot from?
20. ?From wanem i impoten moa tede we ol Wetnes blong Jeova oli mas stap strong long bilif mo bisi long wok blong God?
21. ?Olsem wanem ol Kristin we tabu speret i makemaot olgeta tede oli ‘stap holem gud tok ya long saed blong fasin blong Jisas blong stanap strong’? ?Wanem blesing i stap fored long olgeta?
22. (a) ?Wanem ya haos blong prea blong God blong Jisas? (b) ?Olsem wanem ol Kristin we tabu speret i makemaot olgeta, nao oli win long faet blong olgeta, bambae oli save kam olsem ol pos long haos blong prea ya?
23. (a) ?Long nekis tok blong Jisas, hem i mekem wanem promes long olgeta Kristin we tabu speret i makemaot olgeta nao oli win long faet blong olgeta? (b) ?Jisas i raetem nem blong Jeova mo nem blong nyufala Jerusalem long ol Kristin we oli win, nao wanem bambae i kamaot from?
24. ?Nyufala nem blong Jisas i minim wanem? ?Olsem wanem hem i raetem nem ya long ol trufala Kristin we tabu speret i makemaot olgeta?
25. ?Tede olsem wanem ol Kristin wanwan oli save mekem ol advaes we Jisas i givim long kongregesen long Filadelfia i wok long laef blong olgeta?
[Bokis blong pija long pej 63]
Givhan Long Fulap Man Blong Bodaon
I gat 144,000 man we God i makemaot olgeta se bambae oli kasem Kingdom blong heven. I luk olsem we smolhaf blong olgeta nomo, we oli olsem Jon bifo, oli no finisim laef blong olgeta long wol yet. Namba blong olgeta i no kasem 9,000. Semtaem, bigfala kampani i stap kam bigwan moa, i kasem moa long 4,000,000 man. (Revelesen 7:4, 9) ?Wanem i mekem namba ya i kam antap bigwan? Ol Baebol skul blong ol Wetnes blong Jeova oli givhan bigwan. Oli defren olgeta long ol skul blong trenem ol lida blong Krisendom we oli tijim ol man long tingting blong ol man blong wol nomo, mo oli daonem Baebol. Defren nao, ol skul blong ol Wetnes oli blong wokem strong bilif long Tok blong God. Oli soemaot olsem wanem Baebol i save mekem fasin blong laef i gud mo klin, nao ol man oli save yusum laef blong ol blong mekem wok blong God. I stat long 1943, olgeta kongregesen blong ol Wetnes blong Jeova wanwan, oli mekem Tiokratik Skul long ol Haos Kingdom blong olgeta. Long ol ples blong wol, plante milyan man oli kam long miting ya evri wik. Program we i tijim olgeta long saed blong Baebol i joengud long olgeta ples long wol.
I stat long 1959, ol Wetnes blong Jeova oli stanemap ol Skul Blong Minista Wok Blong Kingdom, blong trenem ol elda mo ol man blong givhan long kongregesen. Mo i stat long 1977, ol Skul Blong Ol Paenia oli trenem moa long 200,000 brata mo sista. Olgeta ya oli gat tingting olsem ol man Filadelfia bifo. Oli stap wok fultaem long wok blong Jeova, hemia wok blong prij. Long 1987, Trening Skul Blong Minista Wok i stat. Hem i blong trenem ol Wetnes blong wok long ol ples long wol we oli gat spesel nid.
Wan bigfala skul we ol Wetnes blong Jeova oli stanemap hemia Baebol Skul Blong Giled. Hem i stat long 1943, long Nyu Yok Stet. Skul ya i blong trenem ol misinari. Kolosap evri yia, hem i trenem tu grup blong ol studen. Hem i trenem finis bitim 6,000 minista blong Jeova blong oli wok long ol ples we oli nidim misinari. Nao oli stap wok long bitim wan handred kantri. Long plante ples, ol misinari ya oli statem wok blong Kingdom long kantri we oli go long hem. Sam long ol faswan misinari oli wok 40 yia finis, mo oli stap gohed yet. Oli stap joen wetem ol nyufala misinari blong mekem ogenaesesen blong Jeova i kam bigwan moa long olgeta ples long wol. !Samting ya i mekem wok ya i gru long wan nambawan fasin!
[Bokis blong pija long pej 64]
Long 1919, Jisas we hem i kam King finis, i openem doa long plante man, nao oli gat jans blong go moa long Kristin wok blong olgeta. Namba blong ol trufala Kristin we oli tekem jans ya i stap go antap oltaem.
Oli Prij Hamas Man Ol Man
Long Hamas i Joen Long We Oli Prij
Yia Kantri Wok Ya Fultaem
1918 14 3,868 591
1928 32 23,988 1,883
1938 52 47,143 4,112
1948 96 230,532 8,994
1958 175 717,088 23,772
1968 200 1,155,826 63,871
1978 205 2,086,698 115,389
1990 212 4,017,213 536,508
[Ol Futnot]
Ol namba antap oli medel namba long olgeta manis blong yia.
Ol namba antap oli medel namba long olgeta manis blong yia.
[Bokis blong pija long pej 65]
Ol Wetnes Blong Jeova oli mekem wok blong olgeta wetem ful hat blong olgeta. Eksampel: Tingbaot ol haoa we oli spenem blong prij mo tij, mo bigbigfala namba blong ol Baebol stadi we oli mekem long haos blong ol man, i fri nomo.
Hamas Haoa Hamas
Oli Prij Baebol stadi
Yia (Long Ful Yia) (Medel Namba)
1918 19,116 No Save Namba
1928 2,866,164 No Save Namba
1938 10,572,086 No Save Namba
1948 49,832,205 130,281
1958 110,390,944 508,320
1968 208,666,762 977,503
1978 307,272,262 1,257,084
1990 895,229,424 3,624,091
[Tok blong pija long pej 59]
Ki blong ol man Rom long faswan handred yia
tpi_Latn zul_Latn zsm_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn unk tpi_Latn tpi_Latn tpi_Latn grn_Latn tpi_Latn tpi_Latn tpi_Latn slv_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn cym_Latn tpi_Latn tpi_Latn tpi_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn pol_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn unk unk unk unk unk unk unk unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn unk unk unk unk unk tpi_Latn tpi_Latn